Um helgina birtist færsla á Facebook-síðu Frú Ragnheiðar , skaðaminnkandi verkefnis á vegum Rauða Krossins , þar sem óskað er meðal annars eftir hlýjum fötum , teppum og tjöldum fyrir heimilislausa . „ Eins og þið vitið þá eru margir af þeim einstaklingum sem leita til okkar heimilislausir . Nú hefur veturinn skollið á og því orðið ansi kalt í veðri . Okkur í Frú Ragnheiði langar að athuga hvort einhver af ykkur hefði tök á að gefa hlýjan fatnað eins og úlpur , lopa - eða flíspeysur eða kuldabuxur . Einnig vantar okkur hlýja svefnpoka , teppi og tjöld , “ segir meðal annars í færslu Frú Ragnheiðar . Svala Jóhannesdóttir , verkefnisstýra Frú Ragnheiðar , segir viðbrögðin við færslunni hafa verið góð og fólk hefur verið duglegt að koma með fatnað á skrifstofu Rauða krossins í Reykjavík . „ Söfnunin hefur gengið mjög vel og margir hafa komið til okkar með poka og kassa af fötum og öðru . Nú er kominn vetur og eftirspurnin eftir hlýjum fötum er orðin mikil hjá okkur . Margir sem leita til okkar eru heimilislausir og sumir þeirra þurfa að sofa úti , gista í bílum eða geymslum , í tjöldum eða vera í hústökum þar sem stundum er enginn hiti . Aðrir gista stundum í neyðarathvörfum eins og í Gistiskýlinu eða í Konukoti en á daginn þurfa þeir einstaklingar að verja miklum tíma úti . Þetta er ofsalega erfið staða að vera í og það er mikilvægt fyrir einstaklinga í þessari stöðu að hafa aðgengi að góðum fatnað og búnaði , til í raun að lifa þessar aðstæður af , “ útskýrir Svala . „ Margir sem leita til okkar eru heimilislausir og sumir þeirra þurfa að sofa úti , gista í bílum eða geymslum , í tjöldum eða vera í hústökum . “ Hún bendir á að á síðustu fimm árum hefur orðið 95% aukning á fjölda heimilislausra í Reykjavík . „ Það er ekki val neins að verða heimilislaus . Þetta gerist vegna erfiðra aðstæðna í lífi fólks og stjórnvöld eru ekki að grípa inni til að reyna að fyrirbyggja það að fólk verði heimilislaust . Einnig gengur ansi hægt að ná fólki úr heimilisleysinu , það eru allt of fáar félagslegar leiguíbúðir og einnig vantar önnur stuðningsúrræði fyrir hópinn . “ Þess má geta að skrifstofa Rauða krossins í Reykjavík er í Efstaleiti 9 , 103 Rvk . Þeir sem vilja leggja verkefninu lið geta komið með vörur þanngað á skrifstofutíma . „ Við erum komin með marga poka og kassa af fatnaði og við getum enn þá tekið við mun meiru , “ segir Svala að lokum .